google/wiki40b huggingface dataset:
Urent farvann

Handling

Handlingen er lagt til Floridas kyst på 1840-tallet. Her lever Jack Stuart, som lever av å berge gods fra havarert skip. Men han er ikke den eneste. Under hylende orkaner blir store seilskip skyllet på grunn ved Key West og utsatt for piratvirksomhet. Enkelte av piratene går også inn for å lokke skip på grunnen slik at de kan plyndres. Jack blir ufrivillig innblandet i denne lyssky virksomheten. Når ett av skipene synker til bunns blir han tvunget til å bevise sin uskyld. For å gjøre dette må han dykke ned til skipet for å finne noe som kan bevise hans uskyld. Nede på bunnen er det en kjempeblekksprut.
Validitet

I  vitenskapelig forskning er validitet eller gyldighet en betegnelse på  hvor godt man klarer å måle det man har til hensikt å måle eller undersøke. Det er tolkningen av dataene som valideres,  ikke selve målemetodene eller testene.
En konklusjon er sann dersom den er basert på sanne premisser.
En konklusjon basert på en eller flere usanne premisser er ikke valid.
Patsuia sinensium

Utseende

En stor, bredvinget sommerfugl. Oversiden er brun med gule flekker.

Utbredelse

Arten er utbredt i Tibet og Kina.
Avisåret 1833

Dødsfall

…
Selvamputasjon

Selvamputasjon eller autotomi (dannet av auto- og gresk «skjære») er evnen hos en del dyr til frivillig å bryte av kroppsdeler, oftest lemmer. Foranledningen kan være at dyret befinner seg i umiddelbar fare (for eksempel når firfisler kaster av halen), at livsbetingelsene plutselig endrer seg (for eksempel når rørormer kaster av tentakkelkransen), eller det skjer i forbindelse med forplantningen (for eksempel når blekkspruthannene kaster av en omformet arm). Selvamputasjon forekommer mest hos virvelløse dyr, særlig leddyr, men også hos virveldyr (øgler).
Særlige amputasjonsinnretninger kan finnes i form av svake bruddsømmer i halevirvler og kitinskall. Krabber har i lemmene egne bruddmuskler og avstengningshinne til å framkalle bruddet og å lukke såret. Når sjøpølser ved irritasjon kvitter seg med tarmkanal og vannlunge, skjer det ved heftig sammentrekning av en ringmuskel.
Selvamputasjon er oftest kombinert med evnen til å danne de avkastede kroppsdelene på nytt (regenerasjon). Noen marine ormer formerer seg ved selvamputasjon, og de tapte delene regenereres etter hvert. Firfislens nydannede hale er i det ytre lik den gamle, men den er som regel noe kortere, og i indre strukturer er den mangelfullt utviklet. Denne andre halen kan ikke kastes. Vevkjerringer har evne til selvamputasjon av beina, men disse vokser ikke ut igjen.
56. stormlandebrigade

56. stormlandebrigade er en stormlandeavdeling i det russiske forsvaret. Den er underlagt de russiske luftlandestyrkene og forlagt til Kamysjin.

Historie

Brigaden ble først oppsatt i 1979 med basis i 105. luftlandedivisjon.
Ingeborg Bachmann

Liv og virke

Ingeborg Bachmann var rektoren Mathias Bachmann og Olga Haas' førstefødte. Allerede fra ung alder skrev hun musikk og dikt, og hadde opprinnelig til hensikt å slå inn på en løpebane som musiker. 
Bachmann studerte filosofi, psykologi, germanistikk og rettsvitenskap ved universitetene i Innsbruck, Graz og Wien, og avsluttet studiene med å ta doktorgraden på den kritiske mottakelsen av eksistensialfilosofien til den tyske filosofen Martin Heidegger. På slutten av 1940-årene hadde hun et kjærlighetsforhold med den langt eldre essayisten og litteraturkritikeren Hans Weigel.
Novellen Die Fähre, som sto på trykk i Kärntner Illustrierte i 1946, er Bachmanns første publikasjon. I studieårene ble hun kjent med Paul Celan, Ilse Aichinger og Klaus Demus.
I 1946 hadde hun sin første høytlesing i Gruppe 47 og foretok den første reisen til Italia. For diktsamlingen Die gestundete Zeit fikk hun i 1953 Gruppe 47s litteraturpris. Fra seinsommeren samme år bodde hun i Italia: Ischia, Napoli og til slutt Roma. 
I august 1954 ble hun hovedoppslag i det tyske ukesmagasinet Der Spiegel og ble med ett kjent for et bredere publikum.
De følgende årene skrev hun dikt, essays, operalibretti og noveller som bragte henne stor internasjonal anerkjennelse.
Villiersicus

Utseende

Nokså små (8-9 millimeter), litt brede, lyst gulbrunlige trebukker. Antennene er tynne, betydelig lengre enn kroppen. Hodet er fremstrakt, bredere enn pronotum, som er avrundet sekskantet. Dekkvingene er jevnbrede med rettviklede "skuldre", rundede i spissen. Beina er gasnke lange, lårene litt fortykkede.

Utbredelse

Artene er endemiske for Madagaskar.
Etasjebånd

Etasjebånd eller etasjelist er et listverk som danner et skille mellom etasjene på bygningers fasade.

Historikk

Etasjebånd er et stilgrep som fulgte sveitserstilens panelerte eksteriører. Etasjebåndet kan ha en rekke forskjellige profileringer, som for eksempel enkelt vannbrett, eller være ornamentert.

Opprinnelse

Etasjebåndet fremstår som et rent estetisk bidrag til eksteriøret ved en bygning, men som det meste inne byggekunsten, grunner det i en ren praktisk årsak. På mindre tømmerstuer, og husmannsplasser, var det ofte laftet tømmerkasse kun i den første etasjen. Gavlspissen ble ofte satt opp i reisverk og panelert. Tømmerkassen derimot bli ikke kledd med det første da denne hadde behov for å tørke ut og sige sammen før man kunne panelere. Med ett til flere års tidsrom mellom panelering av øvre etasje/loft, og første etasje, ble det vanskelig å få de to panelerte flatene til å stemme sammen. Dermed oppstod et behov for en pen overgang mellom de to panelerte volumene.
Etasjebånd benyttes også i murbygninger, men da kun som et rent estetisk bidrag til fasaden.
Lagmannsrett

Saksbehandlingen i lagmannsretten

I sivile ankesaker settes retten med tre fagdommere, en av disse kan være en tilkalt tingrettsdommer eller en ekstraordinær dommer (som regel en pensjonert dommer), de to andre må være fast utnevnte lagdommere. Meddommere deltar bare i sivile saker hvor dette er lovbestemt eller hvis en av partene krever det.
I straffesaker som omfatter bevisbedømmelsen under skyldspørsmålet​,​ settes lagmannsretten med to fagdommere​ og fem meddommere. Det kreves mer enn vanlig flertall for domfellelse; fem av de syv dommere må stemme for domfellelse; er det fire for domfellelse og tre for frifinnelse blir resultatet frifinnelse. Det er heller ikke tilstrekkelig for domfellelse at de fem meddommerne stemmer for det; det må følgelig alltid være minst en fagdommer (og minst fire til) som stemmer for domfellelse for at det skal bli resultatet.
I straffeanker som bare gjelder straffutmåling, saksbehandling eller lovanvendelse, er det bare tre fagdommere.
Avgjørelser av lagmannsretten kan påankes til Høyesterett via Høyesteretts ankeutvalg, men adgangen til anke er begrenset på ulike måter.

Før 2018

Tidligere var det slik at ved ankebehandling i straffesaker hvor strafferammen var fengsel i seks år eller mer, ble retten satt med tre juridiske fagdommere og en lagrette – en jury – bestående av ti legmedlemmer (meddommere), fem av hvert kjønn. Lagretten avgjorde skyldspørsmålet i en kjennelse. Det var nødvendig med syv eller flere stemmer for at tiltalte skal kunne domfelles. Var det seks stemmer for domfellelse og fire for frifinnelse, blir resultatet frifinnelse. Stemmetallet ble ikke oppgitt og lagretten begrunnet ikke sin avgjørelse – den svarte bare ja eller nei på de spørsmål som ble stilt. Før lagretten foretok sin rådslagning og avstemning i enerom holdt rettens formann – lagmannen – en rettsbelæring. Ble tiltalte kjent skyldig av lagretten, ble det trukket ut tre lagrettemedlemmer som sammen med lagrettens ordfører og de tre fagdommerne tok stilling til straffeutmålingen. Ble tiltalte frifunnet, ville retten avsi frifinnelsesdom. Etter loven kunne fagdommerne tilsidesette lagrettens kjennelse (både frifinnende og fellende), men dette skjedde sjelden. Når det skjedde, ble saken behandlet på ny i lagmannsretten som meddomsrett (den gangen med 3 fagdommere og 4 lekdommere, og ikke som i dag med 2 fagdommere 5 lekdommere). Juryordningen ble i 2017 avskaffet med virkning fra 31. desember 2017. Saker innkommet til lagmannsretten før denne datoen, skal likevel behandles med jury der vilkårene for dette er til stede, dog ikke etter 31. desember 2018. Saken mot Eirik Jensen blir trolig den siste der en jury vurderer skyldspørsmålet.
Stenomesosa

Levevis

Disse billene har larver som lever i død ved av løvtrær, ofte like under barken.

Utbredelse

Arten er bare kjent fra Filippinene.
Stormorkens syndrom

Årsak

Sykdommen forårsakes av en enkeltstående heterozygot mutasjon i genet som koder STIM1, et protein som registrerer kalsium og åpner kalsiumkanaler i det endoplasmatiske retikulum inne i en celle. Genmutasjonen fører sannsynligvis til en permanent aktivering av dette proteinet. Genmutasjonen ble påvist i 2012 ved Oslo universitetssykehus.
Forstyrrelsen av kalsiumbalansen forklarer den økte tendensen til muskelkramper, da kalsium er et signalstoff som brukes i forbindelse med muskelaktivitet. Aktiveringen av STIM1 medfører også at blodplatene er konstant aktiverte; blodplatene klumper seg hyppigere sammen, men klumpene som dannes er ustabil og klarer ikke å motstå skjærekreftene i blodomløpet. Dette fører igjen til økt blødningstendens. Man har per i dag ikke noen god forklaring på hvorfor personer med Stormorkens syndrom mangler milt, eller hvorfor de har små pupiller som ikke utvider seg i mørket, men det forskes fortsatt på dette området.
Loay

Loay (Bayan ng Loay) er en kommune i Filippinene. Kommunen tilhører provinsen Bohol og ligger på øya av samme navn. Folkemengden var i 2015 på 16 691 innbyggere.
Campus Vestfold

USN campus Vestfold, fram til 2014 kalt campus Bakkenteigen,  er én av åtte campuser tilknyttet Universitetet i Sørøst-Norge (USN). Universitetsområdet med bygninger og anlegg ligger på Bakkenteigen ved fylkesvei 325 (Raveien) i Horten kommune i Vestfold fylke, ved Borre sør for byen i retning mot Tønsberg. Campus Vestfold tilbyr over 80 studier og har omkring 5000 studenter.
Studiestedet åpnet som Høgskolesenteret i Vestfold i 1991. Bakkenteigen fusjonerte siden trinnvis med flere regionale høyskoler og tilhørte Høgskolen i Vestfold (HiVe) i perioden fra 1994 til 2013, Høgskolen i Buskerud og Vestfold (HBV) fra 2014 til 2015 og Høgskolen i Sørøst-Norge fra 2016 til våren 2018.

Historie, bygninger og virksomhet

Første byggetrinn stod ferdig i 1991, og utgjorde 15 400 m². Da høyskolesenteret åpnet denne høsten, ble både Tønsberg Maritime Høgskole og Horten Ingeniørhøyskole samlet på stedet. Høgskolesenteret i Vestfold ble siden slått sammen med Vestfold sykepleierhøgskole og Eik lærerhøgskole til Høgskolen i Vestfold i 1994. 
Hovedbygget rommer også Bakkenteigen kulturhus med en storsal med 450 sitteplasser. Kulturhuset ble tatt i bruk  samtidig med høyskolesenteret.
Andre byggetrinn omfattet administrasjonslokaler på 850 m² og ble ferdig i 1996. Helsefag var grunnen til tredje byggetrinn på 2 230 m². Det kom i 1999. Fjerde og foreløpig siste byggetrinn ble ferdigstilt høsten 2010, og var på hele 15 800 m². Totalareal ble da omtrent 34 500 m².
I 2010 var to idrettsbygg ferdig. Campus Arena og svømmehall står i umiddelbar nærhet til universitetet. Siden 2012 har Studentsamskipnaden bygd studenthybler og leiligheter på området. Nord på området ligger også Forskningsparken med laboratorier og simulatorpark.
Frem til 31. desember 2013 het studiestedet «Campus Bakkenteigen», men endret navn til «Campus Vestfold» fra 1. januar 2014, da Høgskolen i Vestfold og Høgskolen i Buskerud ble slått sammen til HBV.
Norwegian Reward

Norwegian Reward er Norwegian Air Shuttles bonusprogram. Programmet ble startet i 2007 og hadde rundt åtte millioner medlemmer i 2018. Ved å reise med Norwegian eller benytte seg av tjenester fra selskapets partnere kan man opparbeide seg bonuspoeng som kan brukes til å betale flybilletter eller tilknyttede produkter.
Bank Norwegian er knyttet til programmet, og ved bruk av Norwegians kredittkort kan man opparbeide seg bonuspoeng til varekjøp, som for eksempel forsikring, dagligvare og mobil.
Norwegian Reward vant i 2017 og 2018 prisen for «Flybransjens beste lojalitetsprogram i Europa / Afrika».
Paris–Nice 2011

Paris–Nice 2011 var den 69. utgaven av Paris–Nice. Rittet ble arrangert fra 6. til 13. mars 2011.
I tillegg til de 18 ProTeams ble Bretagne-Schuller, Cofidis, Europcar og FDJ invitert til å delta. Tony Martin vant rittet sammenlagt.
Ode til Fedrelandet

Ode til Fedrelandet (forenklet kinesisk: 歌唱祖国; tradisjonell kinesisk: 歌唱祖國; pinyin: Gēchàng zǔguǒ) er en kinsisk kommunistisk patriotisk sang. Tekst og musikk ble skrevet av komponisten Wang Shen (1918–2007) i tiden kort etter opprettelsen av Folkerepublikken Kina. Wang Shen begynte på sangen i september 1950, tekst og noter ble offentliggjort den 15. september 1951 i Renmin Ribao.
Tanjung Kling gasskraftverk

Tanjung Kling gasskraftverk, også kjent som Malakka gasskraftverk, er et varmekraftverk i Tanjung Kling i delstaten Malakka i Malaysia. Det har en installert produksjonskapasitet på 330 MW fordelt på 1 blokk á 2+1 gassturbiner med kogenerasjon. Teknologien er levert av bl.a General Electric.
Brenselkilden er primært naturgass. Anlegget ble utbygd med driftsstart i 2002. Operatør er selskapet Powertek Bhd. Anlegget leverer også fjernvarme.
Halti kvenkultursenter

Halti kvenkultursenter eller Haltiin kväänisentteri er et interkommunalt selskap og et senter for kvensk språk og kultur i Troms. Senteret er lokalisert på Halti i Nordreisa kommune i Nord-Troms. Halti er en integrasjonsmodell der blant andre Halti kvenkultursenter IKS, Halti nasjonalparksenter AS, Halti næringshage AS, Nord-Troms Museum og Nordreisa kommune (kultur) er samlokalisert. 
I 2009 ble kvenkultursenteret stiftet som et selskap under stiftelse (SUS), og rett over nyttår i 2010 ble selskapet registrert som interkommunalt selskap. Selskapet eies av Troms fylkeskommune sammen med kommunene Lyngen, Storfjord, Kåfjord, Skjervøy, Nordreisa og Kvænangen. 
Kvenkultursenteret arbeider med revitalisering av kvensk språk og formidling av kvensk kultur og historie. Et av senterets største tiltak er den årlige festivalen Paaskiviikko (kvenske kulturdager i Nord-Troms).
Fra og med 2013 har kvenkultursenteret vært ute i sine eierkommuner med to skoleturneer per år. Den første pågår i januar, er rettet mot elever på 1. trinn, og er en trespråklig turné i samarbeid med Kåfjord språksenter. Den andre pågår i mai, er rettet mot 5. trinn, og er en ren kvensk språk- og kulturturné. Sistnevnte har fått tittelen Paaskiturné, da den arrangeres like i forkant av- og i tilknytning til Paaskiviikko. På den måten ønsker senteret å sikre et godt tilbud til barn og unge. Begge turneene er et samarbeid med folkebibliotekene- og Bibliotek- og kulturbussen i Nord-Troms.
Kvenkultursenteret er sekretariat for Kvensk råd, en samarbeidplattform for kvenske lokallag og foreninger i Troms, og driver i tillegg fram det kvenske barne- og voksenkoret KvääniÄänii (kvenske stemmer).
Det gör ont

Bakgrunn

Låten er komponert av låtskriveren og sangeren Thomas Eriksson, best kjent under kallenavnet Orup. Han hadde en lang og bred karriere som musiker bak seg, og det samme hadde artisten Lena Philipsson som fremførte den svenske versjonen i Melodifestivalen 2004. Philipsson hadde tidligere deltatt en rekke ganger i Melodifestivalen og gjort suksess med sanger som «Kärleken är evig» (1986) og «Dansa i neon» (1987).
«Det gör ont» vant sin delfinale i Malmö og deretter finalen i Globen i Stockholm lørdag 20. mars 2004. 
Gjennom seieren i Melodifestivalen ble «Det gör ont» Sveriges bidrag til Eurovision Song Contest 2004 i Istanbul i Tyrkia. Der ble sangen oversatt til engelsk med tittelen «It Hurts». I Istanbul var Sverige direktekvalifisert til finalen og var det 24. og siste landet ut på scenen av 24 deltakere. Lena Philipsson stilte i rosa miniskjørt-drakt og med et hvitt mikrofonstativ som utgjorde en viktig del av koreografien av Hans Marklund.
Sangen fikk til sammen 170 poeng og endte på en femteplass sammen med Kypros. Sangen fikk 12 poeng fra Norge, Danmark, Finland og Irland.

Utgivelse

Både den svenske og engelske versjonen av sangen ble utgitt av Columbia Records i mars 2004, like etter den svenske finalen.
Belgias representantkammer

Oppgaver

Representantkammeret er det føderale Belgias lovgivende makt. Senatet kan foreslå endringer i lovene, men Representantkammeret har likevel det avgjørende ord i saker som gjelder alminnelige lover. I saker om endringer av Grunnloven er imidlertid de to kamrene likestilte. Dette innebærer blant annet at det ved grunnlovsendringer kreves to tredjedels flertall i begge kamre.  
Regjeringen må for å overleve forholde seg til Representantkammeret, og kan kastes gjennom et mistillitsforslag. Det er Representantkammeret som vedtar det føderale budsjettet.

Språkgrupper

Representantkammeret er inndelt i språkgrupper: den nederlandske språkgruppe og den franske språkgruppe. Belgias tyske minoritet henregnes til den franske språkgruppen. I motsetning til det som gjelder for Senatet er ikke fordelingen av de 150 representantene på det to språkgruppene bestemt i Grunnloven, men varierer etter hvert valg. Språkgruppene har imidlertid en selvstendig rolle når det skal vedtas bestemte lover med særlig betydning for landets befolkningsgrupper. Vedtaket krever da ikke bare to tredels flertall i hele Kammeret, men også flertall i hver av de to språkgruppene.
México Top 100

México Top 100 er en ukentlig liste som viser de 100 mest populære musikkslagere i Mexico basert på salg og avspilling i radio. Listen ble begynt tatt i bruk i 2002.
Slick Airways

Slick Airways var et fraktflyselskapm.fra USA som opererte  rute- og charterfly mellom 1946 og 1966. Flyselskapet ble grunnlagt av Earl Slick, en flyver og mangemillionær fra Texas som sammen med sin bror hadde arvet 25 millioner dollar (rundt 324 millioner dollar i 2015 ) etter deres fars død i 1930.

Historie

Flyselskapet ble dannet i januar 1946 som flyfraktavdeling av Slick Corporation med hovedkontor i San Antonio. Slick Airways hadde opprinnelige en flåte av Curtiss P-46 Commando fly basert på Lockheed Air Terminal (Burbank) og San Francisco internasjonale lufthavn. I 1949 startet de med fraktflyvninger til innenlandske destinasjoner og i 1951 var selskapet blitt det største fraktflyselskap i USA. Den 16. april samme år ble Slick Airways det første flyselskapet til å operere fraktvarianten av Douglas DC-6 (passasjer-varianten hadde blitt tatt i bruk av United Airlines fem dager tidligere).
I 1954 planla Siick Airways å fusjonere med Flying Tiger Line på grunn av den økende konkurransen fra passasjerselskapene. Fusjonen ble mislykket fordi de respektive aksjonær ikke ville godkjenne fusjonen. I 1958 ble selskapet tvunget til å suspendere alle sine ruter, men fortsatte å operere charterfly på vegne av USAs Væpnede Styrker, også til europeiske destinasjoner. En flåte av nybygde Lockheed L-1049 Super Constellation ble tatt i bruk i 1959, og ble i utgangspunktet brukt til å fly militær frakt fra Travis Air Force Base i nærheten av Sacramento til Japan. Denne operasjonen ble supplert med Canadair CL-44 fra 1962.
I oktober 1962 ble ruteflygingene gjenopptatt da Slick Airways fikk permanent tillatelse til å drive den transkontinentale Route 101, hovedruten som gikk fra enten fra San Francisco eller Burbank til Dallas, St. Louis, Chicago, Indianapolis og New York og ble operert med Lockheed Super Constellation. DC-6 ble brukt på materutene. I tillegg drev Slick Airways de såkalte Quicktrans innenlandske ruter på vegne av den amerikanske Marinen. I 1965 ble L-1049 trukket fra Route 101 og Canadair CL-44 ble satt inn.
Den 27. august 1965 ble ruteflyging igjen stanset på grunn av den dårlige økonomiske situasjonen i Slick Airways og militære charterflyvninger ble avsluttet ved utgangen av året. 1. juli 1966 opphørte Slick Airways all virksomhet og ble kjøpt opp av Airlift International
Diwaniya

al-Diwaniyya (alternative stavremåter blanr annet al-Diwaniyah og ad-Diwaniyah, arabisk الديوانية) er en by i det sentrale Irak og den administrative hovedstat for guvernementet al-Qadisiyya.
Et overslag over folkemengen fra 2009 i det distriktet byen ligger i, var på 499 926 innbyggere, på et areal på 1 212 km².
Alienosternus

Utseende

Middelsstore trebukker, enten brune eller med rødoransje pronotum og svarte dekkvinger med grønnlig metallglans. Antennene er tynne, litt lengre enn kroppen. Pronotum er tønneformet, omtrent så langt som bredt, uten tenner på sidene. Dekkvingene er parallellsidige.

Utbredelse

Slekten er utbredt i Brasil og det nordlige Argentina.
Håndslag

Håndslag var en av de illegale avisene som ble spredt under den tyske okkupasjonen av Norge under andre verdenskrig. Publikasjonen ble laget i Sverige, og smuglet over grensa.
Håndslag ble planlagt på et møte i Stockholm-redaksjonen til avisen Göteborgs Handels- och Sjöfartstidning. Første nummer kom i juni 1942, med undertittelen «Fakta og orientering for nordmenn». Siste nummer kom i juni 1945. Den kom store deler av tiden hver annen uke. I alt ble det publisert 69 utgaver. Håndslag ble finansiert av den norske legasjonen i Stockholm. Opplaget startet på 3000, men økte til 20 000 mot slutten av krigen.
Formelt var Håndslag rettet mot nordmenn i Sverige. Men avisene ble trykket i A5-format på tynt papir, tilrettelagt for diskret distribusjon slik at de kunne smugles over grensa og bli spredt illegalt i Norge.
Torolf Elster redigerte avisen, og medarbeidere var blant annet Willy Brandt og Helge Krog. Som ansvarlig utgiver sto den svenske forfatteren Eyvind Johnson. Svenske institusjoner og enkeltpersoner bidro med støtte til avisen.
Leder for distribusjonsapparatet var Eli Krog. Sentral var Gerd Santeson. Hun var med fra starten, reiste flere ganger over grensa, oppsøkte illegale grupper og organiserte spredningen av Håndslag. Hoveddistributør i Oslo var Adolf Wichstrøm. Han var engasjert i distribusjonen av flere illegale aviser, ble arrestert i 1943 og døde i konsentrasjonsleiren Dachau.
Vejlerne

Vejlerne er et stort naturområde mellom Thisted og Fjerritslev på grensen mellom Thy og Han Herred (tidligere også grensen mellom Viborg amt og Nordjyllands amt). Området var opprinnelig to fjordarmer langs halvøyen Hannæs i Limfjorden, som man forsøkte å inndemme til landbruksland på 1800-tallet. I 1912 ga man opp avvanningen av fjordene, og området har siden utviklet seg til et fantastisk naturområde med stor fuglerikdom, med blant annet Danmarks største bestand av ynglende grågjess (ca. 1000 par), sivhauk og de truede artene rørdrum og svartterne. Området i sin helhet utgjør omkring 150 km², hvorav 60 km² opprinnelig var dekket av vann. Det består i dag av sjøer, strandenger og utstrakte sivskoger.
I det vestlige Vejle ligger innsjøene Tømmerby Fjord på 790 ha, Vesløs Vejle og Arup Vejle på tilsammen 485 ha og Østerild Fjord på 560 ha. I det østlige Vejle ligger innsjøene Lund Fjord på 615 ha, Han Vejle 85 ha, Selbjerg Vejle på 900 ha og den nesten uttørkede Bygholm Vejle på 1260 ha. 
I 1958 fredet de daværende eierne området, og i 1960 ble det utpekt som Danmarks største naturvitenskapelige reservat. I 1965 ble det bygd en ny effektiv sentralsluse på Bygholmdemningen som også fører hovedvei 11 over området; dette medvirket til en vannstandssenkning i de østlige Vejler og et forringet fugleliv i området, som dog fortsatt har stor betydning som rasteplass for trekkfugler, i tillegg å være yngleplass. 
Vejlerne er utpekt til RAMSAR-område og EU-fuglelokalitet og fra 1978 til 2003 drev Skov- og Naturstyrelsen (og senere Danmarks Miljøundersøgelser) en biologisk feltstasjon. Offentlig tilgjengelige utsiktstårn er oppført flere steder i utkanten av vannområdene. 
I dag eies Vejlerne av Aage V. Jensen naturfond.
Seseria

Utseende

Ganske store, bredvingede, brune smygere. Forvingen har noen firkantede, delvis gjennomsiktige, hvite flekker, bakvingen en del runde eller dråpeformede, mørkbrune flekker, dessuten ofte et stort, snøhvitt felt i midten.

Utbredelse

Slekten er utbredt i Sørøst-Asia, fra India i vest til Java og Borneo i øst.
Mont-Notre-Dame

Befolkningsutvikling

Antall innbyggere i kommunen Mont-Notre-Dame
Referanse: INSEE